પૂરી કાયનાત લોહીલુહાણ થઈ રહી હોય, રક્ત નીતરતી સો સો ઝોળીઓ આંખો સામે આવીને રગદોળાતી હોય, ઘુંટણો છોલાઈને ધરતીને ચુંબન કરવા માટે પડ્યાં હોય, આંખોમાં પરસેવો, લોહી અને અશ્રુધારા રાવી, બિયાસ અને સતલજની માફક એક થઈ ગયાં હોય, મારો-કાપો અને છોડો નહીંની તિરસ્કૃત ચિચિયારીઓ ચારેબાજુથી સંભળાતી રહેતી હોય, ધિક્કાર અને દ્રેષનાં સહરાઓ વચ્ચે સમભાવ અને મુહબ્બતની નિર્ઝરણીઓનાં પાણી સુકાવા માંડ્યાં હોય, છુટપુટ સાંપ્રત સ્થિતિઓને અપ્રસ્તુત પ્રાગૈતિહાસિક વાસરિકાઓ સાથે જોડીને ન્યાય્ય ઠેરવવાનો કાળકુળિયો પ્રયાસ થતો હોય અને એ રીતે સિયાસતી ખાંડાને ધાર કઢાતી રહેતી હોય, મિનરલ વોટરથી એક તરફ લઘુશંકાઓની કર્મશુદ્ધિ થતી હોય અને બે ડગલાં દૂર બીજી તરફ કોઈ પેયજળ માટે વલવલતું હોય, ધાર્મિક મેળાવડાઓમાં આંખનું કાજળ ગાલે ઘસીને થતી મિજબાનીઓમાં કાગડાં-કૂતરાંનો ધરવ થતો રહેતો હોય અને કથાઓના શામિયાણા બહાર ફૂટી ગયેલાં છાલાંને તાકીને કોઈ બે આંખોનું પાણી સુકાઈ જતું હોય, સરહદે અ-યુદ્ધ હોય અને સૈનિકોની મા-બેટીઓને વૈધ્વ્યનો ખડકાળ કાલવારી ચઢવા માટે રોજેરોજ કાંધ પર કોફીનોનાં ક્રોસ લેવા મજબૂર થવું પડતું હોય, અટકજાત, નાતપાત, રીતભાત અને ખયાલાત જોઈને કોઈની કન્યકાઓની કાયાઓ ચુંથાતી રહેતી હોય અને કોઈ ઈલેક્ટ્રીક થાંભલાએ લાચાર બંધાઈને ચહેરા વિનાના પણ વિચાર સાથેના મડદાંપ્રેમી ધાર્મિક ગીદ્ધટોળાંની હડફેટે શ્વાસ અને જીવનની યાચના કરતો રહેતો હોય, જૂઠ-ધોખો-ફરેબ અને છળ શબ્દસંસદના દરેક પાને, દરેક કક્કાના સ્થાને ગૌરવાન્વિત થતાં હોય અને. . . અને આવીઆવી ગર્મ-શર્મ હવામાં રેશમી શોલમાં વીંટાયેલાં કવિડાંઓને પતંગિયાની અને વાદળોની, ફૂલ અને પ્હાડોની, તારા અને સારાઓની કવિતા પ્રસૂતતી હોય, વાઉચરિયા લેખકડાંઓને ગુજરાતી નાટકોમાં પારસીઓનું પ્રદાન અને હિન્દી ફિલ્મોમાં વરસાદી ગીતોનું ઓધાન સૂઝ્યા કરતું હોય અને શાકુંતલ અને મેઘદૂત સ્મર્યા કરતું હોય.